
Parlamentul  României

Camera  Deputaţilor

Comisia pentru Sănătate şi Familie         

Bucureşti, 16 aprilie 2014

Nr.4c-8/89
BIROULUI PERMANENT

AL

CAMEREI DEPUTAŢILOR,

Vă înaintăm raportul asupra propunerii legislative pentru modificarea şi completarea Legii nr.103/2012 pentru aprobarea Ordonanţei Guvernului nr.18/2009 privind organizarea şi finanţarea rezidenţiatului   (Plx54/2014), trimisă Comisiei pentru sănătate şi familie spre dezbatere,  în fond, cu adresa nr. Plx 54 din 17 februarie 2014.

În raport de obiectul şi conţinutul său, proiectul de lege face parte din categoria legilor ordinare.
PREŞEDINTE,

RODICA NASSAR


                      Costică Canacheu

Parlamentul  României

Camera  Deputaţilor
Comisia pentru Sănătate şi Familie         

Bucureşti, 16 aprilie 2014

Nr.4c-8/89
R A P O R T  

asupra propunerii legislative pentru modificarea şi completarea Legii nr.103/2012 pentru aprobarea Ordonanţei Guvernului nr.18/2009 privind organizarea şi finanţarea rezidenţiatului

 (Plx 54/2014)
În conformitate cu prevederile art. 95 din Regulamentul Camerei Deputaţilor, republicat, Comisia pentru sănătate şi familie a fost sesizată spre dezbatere, în fond, cu propunerea legislativă pentru modificarea şi completarea Legii nr.103/2012 pentru aprobarea Ordonanţei Guvernului nr.18/2009 privind organizarea şi finanţarea rezidenţiatului, trimisă cu adresa  nr. Plx 54 din 17 februarie 2014.

Senatul, în calitate de primă Cameră sesizată, a respins propunerea legislativă în şedinţa din 11 februarie 2014. 

La întocmirea prezentului raport Comisia a avut în vedere :

· avizul favorabil al Consiliului Legislativ (nr.1126 din 14.10.2013) , cu observaţii şi propuneri;

· avizul negativ al Comisiei pentru învăţământ, ştiinţă, tineret şi sport (nr.4c-9/33 din 25.02.2014);

· avizul negativ al Comisiei juridice, de disciplină şi imunităţi ( nr.Plx 54 din 26.02.2014);

· avizul negativ al Comisiei pentru muncă şi protecţie socială (nr.4c-7/68 din 13 martie 2014);
· avizul negativ al Comisiei pentru buget, finanţe şi bănci (nr.4c-2/80 din 13.03.2014);
· punctul de vedere negativ al Guvernului (nr.2569 din 13.12.2013).
Propunerea legislativă are ca obiect de reglementare completarea art.13 şi art.17 din Ordonanţa Guvernului nr.18/2009 privind organizarea şi finanţarea rezidenţiatului, cu modificările şi completările ulterioare, în sensul instituirii posibilităţii rezidenţilor de a opta, după admiterea examenului de rezidenţiat, pentru acordarea drepturilor de personal sau acordarea acestor drepturi prin intermediul unei burse de studii echivalentă în bani, bursa urmând a fi acordată şi remunerată prin intermediul Ministerului Educaţiei Naţionale. Totodată, se doreşte introducerea obligativităţii pentru specialiştii formaţi în urma promovării concursului de rezidenţiat şi beneficiari a unei burse de studii, de a lucra la o unitate sanitară publică de pe teritoriul ţării, cel puţin 5 ani din momentul obţinerii titlului de specialist.
Membrii Comisiei au examinat propunerea legislativă, în şedinţa din 15 aprilie 2014. La lucrările comisiei au fost prezenţi 17 deputaţi din totalul de 18 membri.

La dezbateri a participat, în conformitate cu prevederile art.55 din Regulamentul Camerei Deputaţilor, domnul Răzvan Vulcănescu, subsecretar de stat în cadrul Ministerului Sănătăţii. 

În raport de obiectul şi conţinutul său, proiectul de lege face parte din categoria legilor ordinare.
În urma dezbaterilor, membrii Comisiei pentru sănătate şi familie au  hotărât, cu unanimitate de voturi, să propună plenului Camerei Deputaţilor, respingerea propunerii legislative pentru modificarea şi completarea Legii nr.103/2012 pentru aprobarea Ordonanţei Guvernului nr.18/2009 priind organizarea şi finanţarea rezidenţiatului, din următoarele considerente:
- introducerea dreptului de opţiune între încheierea unui contract individual de muncă şi acordarea unei burse de studii pentru rezidenţii care au promovat examenul de rezidenţiat pe loc, precum şi obligarea acestora de a lucra minim 5 ani într-o unitate sanitară publică de pe teritoriul ţării dacă optează pentru acordarea bursei de studiu, este discriminatorie faţă de rezidenţii care au promovat examenul de rezidenţiat pe post, deoarece:

· rezidentul cu examen pe loc care a optat pentru bursa de studiu este scos în afara protecţiei conferită de legislaţia muncii, ceea ce nu se întâmplă în cazul rezidentului cu examen pe post;

· rezidentul cu examen pe loc care a optat pentru bursa de studiu este obligat să lucreze minim 5 ani într-o unitate sanitară publică de pe teritoriul ţării, ceea ce presupune că trebuie să depună diligenţe în mod personal pentru a-şi găsi un post, faţă de rezidentul cu examen căruia i se asigură un post încă de la momentul susţinerii examenului.
          PREŞEDINTE,                                                 SECRETAR,

        RODICA NASSAR                                         FLORIN BUICU

                                                                                                           Marinescu Gheorghe - Şef birou

                                                                                                               Întocmit, 

                                                                                                            Spînu Livia – Consilier parlamentar

